Uutiset

Ulkoministeriön kielteinen avustuspäätös uhkaa jälleen Finnwatchin toimintaa

TIEDOTE 22.12.2016



Ulkoministeriö on tänään lähettänyt rahoituspäätökset tiedotus- ja globaalikasvatushankkeisiin (VGK) varoja hakeneille kansalaisjärjestöille.



Kestävä yritystoiminta kehitysmaissa on hallituksen kehityspolitiikan painopiste. Suomen ainoalle yritysten toiminnan vastuullisuutta seuraavalle järjestölle Finnwatchille ei kuitenkaan myönnetty VGK-tukea. VGK-tuki on Finnwatchin tärkein julkinen rahoituskanava.



— Ensimmäistä kertaa Finnwatchin historian aikana meille ei osoiteta VGK-hankkeeseen lainkaan toimintavaroja, Finnwatchin toiminnanjohtaja Sonja Vartiala sanoo.



Järjestön toiminta on ministeriön tuoreen rahoituspäätöksen takia vaarassa supistua. Hankkeen osuus Finnnwatchin noin 350 000 euron toimintabudjetista on 60 000 euroa.



— Ulkoministeriön tuella oli määrä tutkia Suomessa markkinoitavien brändituotteiden vastuullisuutta sekä kouluttaa suomalaisia yrityksiä yritysvastuusta. Tämä jää nyt tekemättä, Vartiala kertoo.



Valtion avustusleikkaukset iskevät Finnwatchiin jo toista kertaa. Viimeksi vuonna 2015 hallitus jäädytti järjestön rahoituskanavat kokonaan.



Finnwatch aikoo valittaa VGK-⁠hanketta koskevasta päätöksestä.



Ulkoministeriö on tiedottanut tänään myös kansalaisjärjestöjen kehitysyhteistyöhankkeisiin (KYT) myönnettävistä määrärahoista.



KYT-hankkeisiin osoitetuista varoista ulkoministeriö myönsi Finnwatchille vuodelle 2017 rahoitusta vain Intiassa tehtävään kehitysyhteistyöhankkeeseen. Tuki vuodelle 2017 on yhteensä 70 000 euroa, josta suuri osa kanavoidaan intialaiselle hankepartnerille. Myös kehitysyhteistyöhankkeeseen myönnettiin huomattavasti haettua vähemmän rahaa. Ulkoministeriön päätöksessä budjetin leikkausten kerrotaan kohdistuvan erityisesti Finnwatchin Suomessa toimivien tutkijoiden palkkoihin.



Intian kehitysyhteistyöhanke jatkuu myös vuonna 2018 leikatulla budjetilla. Vuodelle 2018 rahoitusta myönnettiin lisäksi Thaimaassa toteutettavaan kehitysyhteistyöhankkeeseen.



Lisätiedot:

Sonja Vartiala

toiminnanjohtaja

044-⁠5687465



Ministeriön tiedote myönnetyistä avustuksista >>